معركة واد لمخازين

معركة واد لمخازين ولا معركة تلاثة د لملوك هي معركة كانت بين السعديين و لبرتغال. نهار 4 غشت 1578 (30 جمادى الاخرة 986هـ). تطور الامر من نزاع على السلطة بين محمد لمتوكل و السلطان عبد لملك اللول ل حرب مع البرتغال، ب لقيادة تاع لملك سيباستيان، اللِّي حاول يدير حملة صليبية ل السيطرة على جميع سواحل المغرب، باش الدولة لمغربية ما تعاودش ترد الاندلس. هاد المعركة نتاصرو فيها لمغاربة، و الامبراطورية البرتغالية ف هاد المعركة فقدات السيادة ديالها، و ماليكها، و جيشها، وبزاف من رجال الدولة، و ما بقى الا واحد من العائلة الملكية. و ولّات تحت السيادة د سپانيا ل مدة 93 عام. سبب لمعركة. تربع سيباستيان سنة 1557 على عرش الامبراطورية البرتغالية اللي تمتد النفوذ ديالها على سواحل افريقيا و اسيا و امريكا (لي كانت ديك الساع كاتسمى "العالم الجديد")، و حاول يقنع خالو فيليپ الثاني ماليك سپانيا، باش يشارك ف حملة صليبية جديدة على السعديين. ف لمغريب، بعدما مات السلطان عبد الله لغالب ف 1574، خلفو ولدو محمد المتوكل. عمو عبد الملك باللي شاف بلي هوّ احق منو ب لحكم. المتوكل خطط باش يتخلص من عمامو عبد الملك و احمد، و هوما هربو منو و طلبو لمعاونة من عند الدولة العثمانية. السلطان لعتماني كتب للوالي ديالو ف ايالة الجزائر اللي تابعة ليه، باش يصيفط مع عبد الملك خمسالاف من العسكر التواركا يدخل بيهم للمغرب باش يرجعو ليه الحكم اللي خادو منو المتوكل. و ملي دخلعبد الملك غازي مع العثمانيين، ربح ف معركة حدا مدينة فاس، و هرب المتوكل. عبد الملك دخل فاس عام 983 هـ وعيّن خوّه احمد عليها، ومن بعد ضم مراكش. المتوكل هرب ل جبل سوس، ولكن جيوش عمو تبعاتو حتى هرب ل سبتة. من بعد، دخل طنجة و طلب المساعدة من ملك البرتغال سيباستيان اللول، حيتاش ملك سپانيا رفض يعاونو. ملك البرتغال الشاب كان باغي يمحي الصورة ديال الضعف اللي كانت على عرش البرتغال ف مدة حكم باه. و كان باغي يرفع من قيمتو بين ملوك اوروپا، فا قرر يعاون المتوكل. و يمكن كان ناوي ياخذ مقابل هاد المساعدة تنازل المتوكل ليه على جميع سواحل الدولة المغربية. سيباستيان طلب المساعدة من خالو ملك سپانيا، اللي وعدو باش يمدو ب لباطوات و العسكر، و زادو عشرين الف عسكري من الصبليون. و كان سيباستيان جمع طناش الف عسكري من البرتغال، و زادو عليه الطاليانيين ثلاثالاف، و بحالها من الالمان و غيرهم. حتى البابا ساهم ب ربعالاف عسكري، و الف و خمسمية من الخيل، و طناش مدفع. سيباستيان، ملك البرتغال، جمع ف جوايه الف باطو باش يهز هاد الجيوش للاراضي المغربية. خالو، ملك سپانيا، نبهو من العواقب ديال التوغل ف الاراضي المغربية، ولكن سيباستيان ما سمعش ليه. المشي ديال الجيش ل وادي لمخازين. خرجو لباطوات الصليبية من مرسى ليشبونة ف 24 يونيو 1578، و تاجهات ل شمال المغرب. بقات شوية ف مدينة لاڭوص، و من بعد مشات ل قادس فين وقفات سيمانة كاملة. من بعد، رسات ف طنجة، و ف هاد البلاصة تلاقى سيباستيان مع الحليف ديالو المتوكل. من بعد، كملو لباطوات الطريق ديالهم حتال اصيلا. سيباستيان بقى فـ طنجة غير نهار واحد، و من بعد لحق ب الجيش ديالو. و ف هاد الوقت، عبد الملك كان ف مراكش و صيفط رسالة ل سيباستيان: راه السطوة ديالك بانت ملي خرجتي من ارضك، و فتّي حدودنا، فا يلا تبتي ف بلاصتك حتى نجيو ل عندك، راك نصراني حقيقي و زاعم، و الّا راك كلب ولد كلب ملي وصل الخبار ل سيباستيان، ستاشر صحابو، اللي نصحوه يتقدم و يسيطر على تيطاوين، لعرايش، و لقصر لكبير، و يجمع العدة و السلاح اللي فيها باش يتقوى. ولكن سيباستيان بقى ف بلاصتو وخا نصحوه لمستشارين ديالو. ف نفس الوقت، كتب عبد الملك ل خوه احمد باش يخرج ب عسكر فاس و نواحيها و يستاعد ل لمطايفة. و هاكا، تحرك جيش مراكش ب قيادة عبد الملك، و خرج خوه احمد ب عسكر فاس، و كانت لملاقية حدا لقصر لكبير. قبل من لمعركة. ختار عبد الملك لقصر لكبير باش يكون مقر القيادة ديالو، و خصص ناس باش يراقبو سيباستيان و جيشو ب دقة. من بعد، كتب ل سيباستيان بريّة باش يستدرجو: «انا قطعت 16 مرحلة باش نجي عندك، واش ما يمكنش تقطع نتا مرحلة وحدة باش تلاقاني؟ ». نصحوه المتوكل و رجالو ما يخرجش من اصيلا الساحلية باش يبقى عندو اتصال ب المونة و العتاد و البحر، ولكن سيباستيان رفض و قرر يتحرك ل لقصر لكبير. وصل ل قنطرة وادي لمخازن و خيم قبالة الجيش المغربي، و ف الليل فرڭعو قنطرة وادي المخازن، و كان الوادي ما فيهش معبر من غير هاد القنطرة. تواجهو الجيوش بجوج ب لمدفعيات، و من بعد بداو الرماة المشاة، و على الجوانب كانو لعلّاما (الفرسان). و كان عند الجيش المسلم قوى شعبية متطوعة، زيادة على علّاما حتياطيين جاهزين للهجوم ف الوقت المناسب. فـ صباح الاثنين 4 غشت 1578، ركب السلطان عبد الملك لعودان ديالو و حفز الجيش على القتال وخا كان مريض بزاف. ف نفس الوقت، قامو لقساوسا و لفرايليا ب اثارة حماس ديال لعساكريا الاوروپيين، و فكّروهم بلي البابا غفرلهم دنوبهم يلا ماتو ف هاد الحروب. نطالقات العشرات من الطلقات د لقرطاس من الجوانب بجوج، و بهادشي بدات لمعركة. مال احمد المنصور الذهبي ب مقدمة الجيش على اللور د الجيش د البرتغاليين، و هاجمو لعلّاما على الجوانب بجوج ف مناورة تطويقية، و شعلو لعافية ف بارود البرتغاليين. و من بعد، نطالقات موجة هجوم ضد الرماة ف المقدمة و القلب، و قتلو بزاف منهم. تقتل سيباستيان، ملك البرتغال، و الالاف من ديال لعساكريا اللي كانو معاه بما فيهم العديد من نبلاء لقصر و قادة الدولة البرتغالية، بعد ما بيّنو بزاف ديال الشجاعة و الصمود. حاول المتوكل يهرب ل الشمال، ولايني طاح ف واد المخازن و غرق، و تّلقات لڭسدة ديالو طافية على لما. و تسلخات لڭسدة ديالو و عمّروها ب التبن، و ضارو بها ف نواحي بلاد المغرب كا عقاب و نتقام منو. توفى السلطان عبد الملك بعدما سالات لمعركة بسبب الجهد الكبير اللي دارو ف قيادة الجيش و ف التحفيز ديال لعساكريا وخا كان مريض بزاف. لمعركة ستامرات جوايه ربعة د السوايع و عشرين دقيقة. ف هاد المعركة، توفاو ثلاثة ملوك: عبد الملك، و سيباستيان ملك البرتغال، و المتوكل، و بسباب هادشي تعرفات ب معركة الملوك الثلاثة. البرتغال فقدات ف هاد المعركة ماليكها، جيشها، و رجال دولتها، و ما بقا من العائلة المالكة غير شخص واحد. ف ليوم الثالث من لمعركة، تدخلو القوات الصبليونية ب حجة حماية القواعد البرتغالية الربعة: سبتة، طنجة، اصيلا، و مازاڭان من الهجمات السعدية. و ف نفس الوقت، ستاغل فيليپ الثاني ملك سپانيا الفرصة و حتل الامبراطورية البرتغالية ف 1580. اما احمد المنصور، فا راه ورث العرش السعدي ف فاس. النتائج ديال المعركة. نهارت البرتغال عسكريًا، سياسيًا، و قتصاديًا بعد وفاة سيباستيان و معاه معظم النبلاء و لقادة لبرتغاليين. من بعد هادشي، ضمو الصبليون البرتغال ل بلادهم بعد هزيمة بقايا السلالة البرتغالية الحاكمة ف معركة القنطارة حدا لشبونة. و بعد هاد الحوادث، بداو لبرتغاليين كايڭولو بلي سيباستيان ما ماتش و بلي غادي يرجع و يحكم، و بلي لبرتغال غادي تستاقل من جديد. هاد الفكرة تحولات ل ظاهرة مرضية سمّاوها "السيباستيانة"، و مع مرور السنين بداو بزاف د الناس كايجيو للبرتغال و كايڭولو بلي هوما سيباستيان. من النتائج لخرة لمهمة كانت تاكيد لوجود السياسي و لعسكري لقوي ديال دولة السعديين ف شمال افريقيا على الساحة الدولية ف ديك الفترة. اما مولاي الناصر، خو محمد المتوكل، فا هرب ل لشبونة، و حتى ولد خوه مولاي الشيخ اللي كان ف مازاڭان، و موراها مشاو ل قرمونة، فين ستاضفهم ملك سپانيا. التاتيرات ديال المعركة ف الثقافة. اليهود. خصصو يهود المغرب اليوم الثاني من شهر شتنبر كا يوم عيد ل لاحتفال بهزيمة البرتغاليين، و تسمى العيد "بوريم سيباستيانو" حيث شبّهوه ب عيد بوريم اللي كيحتافلو فيه ب معجزة الاهية نجاتهم من لمذبحة. على حساب التقاليد، كان دون سيباستيان وعد بلي يلا ربح و فتح المغرب، غادي يذبح كل يهودي ما يقبلش التنصير، و كانو خايفين من فرض محاكم التفتيش البرتغالية ف المغرب. هاد العيد كيتحتافل به كل عام، و كيسدو فيه المحلات و يوقفو على لخدمة، و كيقدمو صدقات للفقرا، و كيدعيو ف صلاتهم ب الخير ل سلطان المغرب. و ف شي معابد ف تطوان، كيرميو الشقفات د لفلوس على الارض بعد قراية التوراة باش ياخدوها الدراري الصغار، و كيعطيوهم هدايا. بعض الناس كياكلو لكرموص الشوكي مور الظهر، حيت الاسطورة كتقول بلي سيباستيان توفى وسط اشواك هاد الشجر. لاحتفال نتاشر مع الشتات اليهودي، و كيحتافلو بيه حتى ف كاراكاس ف ڤينيزويلا. البرتغاليين. المصادر و الوثائق البرتغالية خدات لمعركة من زاوية دينية تشاؤمية، بحيث البرتغاليين شافو الهزيمة ديالهم كا عقاب من عند الله. و حمَّلو المسؤولية ل النبلاء و ل رجال الدين اللي ما عرفوش كيفاش يوقفو ندفاع الملك سيباستيان بسبب صغرو و قلة التجربة ديالو. و وخا داكشي، قدَّسو البرتغاليين الملك سيباستيان و عتابروه رمز مقدس، و قالو بلي راه بحال المهدي المنتظر. على حساب الرواية الشعبية، الملك ما ماتش ف معركة وادي المخازن، و غادي يرجع باش يحرر شعبو. و الشاعر فيرناندو پيسووا كتب عليه قصيدة اللي سماها ب سميتو لقصة لحقيقية ديال واحد من لمحابسيا د لحرب اللخرين لي ترجّعو ب فدية، ضوم جواو، كان مصدر الهام ل لكاتب لبرطقيزي المييدا ڭاريط باش يكتب مسراحية ف لقرن 19. ف الثقافة الاسلامية. فالثقافة الاسلامية، المؤرخين شبهو معركة وادي المخازن ب غزوة بدر. بعض الشعرا والفقها شافو بلي موت ثلاثة د لملوك ف هاد لمعركة كان رمز و اشارة ل هزيمة الثالوث لمسيحي. و ذكرو لمغاربة هادشي ف النثر و الشعر ديالهم. بن القاضي ف كتابو "درة الحجال في اسماء الرجال" تطرق ل هاد لموضوع ب تعجب و قال: «فانظر لحكمة الله القهار! اهلك ثلاثة ملوك في يوم واحد، واقام واحدًا». و كان عند ابو عبد الله محمد بن علي القشتالي قصيدة شعرية ف هاد الموضوع: زيادة على النابغة الهوزالي اللي كتب قصيدة ف مدح شجاعة السلطان احمد المنصور ف المعركة، احمد بن القاضي كتب وصف شعري ل وقائع المعركة ف مؤلفو "درة السلوك فيمن حوى الملك من الملوك". و من بعدو، بزاف ديال الادباء ذكرو لمعركة ف قصايدهم، بحال علال الفاسي اللي كتب قصيدة ب عنوان «ذكرى موقعة وادي المخازن او غزوة الملوك الثلاثة»، و كاين مصطفى الطريق و قدور الورطاسي و محمد الغربي و الشاعر عبد الواحد السلمي وم حمد الخمار و الشاعر حسن الطريبق، و غيرهم من الشعراء اللي شار ليهم عباس الجراري ف كتابو «معركة وادي المخازن في الادب المغربي». ف لبلايص خرين. لكاتب لمسراحي النڭليزي جورج پيل "George Peele" كتب مسراحية "معراكة لقصر" "The Battle of Alcazar" ف 1594. لمعركة تدكرات بشكل دايز ف مسراحية "يلا ماكاتعرفنيش، راك ماكاتعرف تا واحد" "If You Know Not Me، You Know Nobody" ف 1605، من تاليف طوماس هييوود "Thomas Heywood". ف لفترة ديال دابا. ف 1990 خرج فيلم معركة لملوك التلاتة ب تعاون مغريبي، سوڤياتي، طالياني و صبليوني. نويطات.